**Részletes tájékoztató a beiratkozással kapcsolatban**

Iskolánk postai úton már kiküldte a felvételt nyert diákoknak a beiratkozásról szóló tudnivalókat.

Ezek a 2020. május 29-én kiadott 10/2020. (V.29.) sz. EMMI határozat alapján az alábbiakban módosulnak:

**Beiratkozás személyes megjelenéssel a beiratkozás napján (2020. június 22. 9 óra)**

A szülők megtehetik, hogy hagyományos módon a személyes megjelenéskor töltik ki az adatlapot, illetve az egyéb dokumentumokat. Ekkor a kiküldött tájékoztatónak megfelelően kell eljárni.

**Beiratkozás személyes megjelenés nélkül**

Amennyiben a járványhelyzetre tekintettel a megadott napon előreláthatólag nem tudnak megjelenni a beiratkozáson, kérjük, ezt **még június 22-e előtt** jelezzék iskolánk elérhetőségein.

Ebben az esetben külön módot tudunk megbeszélni a nyomtatványok kitöltésére és a személyi azonosításra alkalmas iratok bemutatására. Erre lekésőbb a tanév első napján, 2020. szeptember 1-én van lehetőség.

**Diákigazolvány igénylése**

Diákigazolványt a tanulónak (14 éven aluliak esetében a szülőnek) kell igényelni a lakhely szerint illetékes okmányirodától. A tanuló személyi igazolványát vagy útlevelét a helyszínen be kell majd mutatni.

A járványhelyzet miatt az okmányirodák korlátozott személyes ügyfélfogadással működhetnek, így előfordulhat, hogy a NEK adatlapot csak a beiratkozás napja után tudják elkészíteni. Ezért az okmányiroda által kiadott adatlapot postán, szkennelve vagy olvashatóan lefényképezve is el lehet juttatni az iskolába, folyamatosan, ennek határideje 2020. szeptember 1. (a tanév első napja).

A továbbított igénylés alapján a szülő kérésére az iskola „a diákigazolvány elkészültéig kiállítható igazolást” elkészíti az OKTIG felületéről. Az igazolás a járványhelyzetre tekintettel postai úton vagy szkennelt formában is megküldhető a szülő részére.

Az elkészült diákigazolványok a gimnáziumba érkeznek, kiosztásuk várhatóan szeptember első napjaiban történik.